b'\n_START_ARTICLE_\nMark VIII\n_START_SECTION_\nZgodovina in opis tanka\n_START_PARAGRAPH_\nZaradi prve svetovne vojne je bilo Zdru\xc5\xbeeno kraljestvo v velikih dolgovih. Na izbolj\xc5\xa1anje stanja so upali, ko so ZDA napovedale vojno Nem\xc4\x8diji (6. aprila 1917). Proizvajalci britanskih tankov so \xc5\xbee skoraj poslali delegacijo, ki bi prepri\xc4\x8dala Ameri\xc4\x8dane, da za\xc4\x8dnejo s proizvodnjo britanskih tankov. Zadnji \xc4\x8das so se premislili in pustili Zdru\xc5\xbeene dr\xc5\xbeave Amerike, da naredijo prvi korak. Junija 1917 je bil narejen prvi pristop iz ameri\xc5\xa1ke strani. Britance je presenetilo, ker je k njim pristopila vojna mornarica (US Navy) in ne kopenska vojska (US Army). Mornarica je \xc5\xbeelela imeti najbolj\xc5\xa1e tanke za Korpus mornari\xc5\xa1ke pehote Zdru\xc5\xbeenih dr\xc5\xbeav Amerike. V tistem trenutku je bil najbolj\xc5\xa1i tank Mark VI. Ker je bila ZDA zmo\xc5\xbena proizvajati veliko bolj\xc5\xa1e tanke, so jim Britanci predlagali, da sodelujejo pri kak\xc5\xa1nem projektu, ki je \xc5\xa1e v razvoju. Ameri\xc4\x8dani so bili presene\xc4\x8deni nad britansko gostoljubnostjo in so poslali svojo ekipo in\xc5\xbeenirjev v Britanijo. H.W. Alden je bil izbran, da prisostvuje izdelovanju prve skice za nov tank. 3. oktobra 1917 je prispel v Britanijo, kjer je odkril, da je oblikovalec John G. Rackam ve\xc4\x8dino dela \xc5\xbee opravil._NEWLINE_Oktobra se je kopenska vojska Zdru\xc5\xbeenih dr\xc5\xbeav Amerike odlo\xc4\x8dila, da opremijo svoje enote s 600 tanki Mark VI. Kasneje je pri\xc5\xa1lo do spora med mornarico in kopensko vojsko, kar bi lahko imelo velik vpliv na Britanijo. Ustra\xc5\xa1ili so se predvsem prevelikih naro\xc4\x8dil, kar bi pomenilo manj razpolo\xc5\xbeljivih tankov za njihovo vojsko. Problem je re\xc5\xa1il Albert Stern, ki je izdelal program z desetimi to\xc4\x8dkami. Program je vklju\xc4\x8deval tudi Francijo._NEWLINE_4. decembra 1917 so se zbrali oblikovalci, ki so potrdili tank. Kmalu za tem je na\xc4\x8drt potrdil tudi Churchill. Tega meseca se je ustavila proizvodnja tankov Mark VI. 19. januarja 1918  so Britanci in Ameri\xc4\x8dani podpisali pogodbo, ki je vklju\xc4\x8devala nakup 1500 tankov, ki bi morali biti dostavljeni do konca leta. Nato bi se proizvodnja pove\xc4\x8dala na 1200 tankov v mesecu. Oba cilja sta bila preambiciozno postavljena, saj niti eden ni bil izveden. Cena enega tanka je bila 5000 funtov.\n_START_SECTION_\nMark VIII*\n_START_PARAGRAPH_\nZaradi zahtev po ve\xc4\x8djih zmogljivostih, so si zamislili tudi tank, ki bi bil dalj\xc5\xa1i in omogo\xc4\x8dal pre\xc4\x8dkati ve\xc4\x8dje ovire. Ukvarjali so se tudi z zmanj\xc5\xa1anjem obra\xc4\x8dalnega kroga tanka. Te\xc5\xbea tanka je narasla na 42,5 tone. Pod velikim vpra\xc5\xa1anjem je bilo, ali bi lahko sploh obrnil na mehkih tleh. Narejen ni bil noben prototip.'